El departament de Joventut i Infància valora positivament el tancament del festival Factory Fest
05 de juliol 2021

![Imagen 1](/media/om5fp535/78m1-factory.jpg)![Imagen 2](/media/0tddwyfz/78m2-factory.jpg)

Dissabte passat, 3 de juliol, finalitzava amb l'activitat Factory Fest Meeting el festival Factory Fest, que des d'octubre fins a juny ha oferit concerts en xicotet format amb el doble objectiu de donar suport a jóvens músics i grups locals i oferir una programació de música segura i de qualitat en estos temps de pandèmia. Des de la regidoria de Joventut i Infància, organitzadors de l'esdeveniment, valoren este tancament del festival Factory Fest molt positivament.

L'esdeveniment ha servit per a posar en comú els artistes i bandes locals amb el seu públic i, també, amb empreses i entitats vinculades a la música, com a promotors, oficines de _management_ o productors musicals. Hi han participat prop de 80 artistes locals, la gran majoria pertanyents als grups de música de la nostra ciutat, i l'assistència quant a públic ha estat al voltant de les 400 persones al llarg de totes les activitats del matí i vesprada, entre els quinze concerts, les dos xarrades i la fira d'estands en la qual van participar vint-i-cinc col·lectius musicals i entitats.

En este sentit, l'esdeveniment va suposar una oportunitat per al departament de Joventut i Infància per a ajuntar jóvens músics i artistes, i suscitar un debat sobre els seus problemes i necessitats. En este sentit, es van desenvolupar dos xarrades, una sobre la situació actual de la música a la nostra ciutat, i una segona sobre els problemes i necessitats de les bandes, en la qual es van poder plantejar idees o propostes que s'incorporaran al Pla Jove 2021-25.

Algunes d'estes propostes van ser: la creació d'un circuit de música de grups de més de 30 anys, l'ampliació d'horaris dels locals d'assaig del Casal Jove i la creació d'un espai que servisca de laboratori per a jóvens artistes de totes les disciplines. En estes xarrades van participar al voltant de 20 jóvens.

Factory Fest és una iniciativa juvenil organitzada per l'Ajuntament de Sagunt, a través del departament de Joventut, amb la col·laboració de l'Associació Cultural Klavija, de la Conselleria d'Educació, Cultura i Esport i de l’Institut Valencià de Cultura.

 ​

  
  
  
  
​

*   [](http://www.facebook.com/sharer.php?u=https://aytosagunto.es/va/actualitat/el-departament-de-joventut-i-infancia-valora-positivament-el-tancament-del-festival-factory-fest/ "Facebook")
*   [](http://twitter.com/share?url=https://aytosagunto.es/va/actualitat/el-departament-de-joventut-i-infancia-valora-positivament-el-tancament-del-festival-factory-fest/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-departament-de-joventut-i-infancia-valora-positivament-el-tancament-del-festival-factory-fest/ "Linked In")
*   [](mailto:?body=https://aytosagunto.es/va/actualitat/el-departament-de-joventut-i-infancia-valora-positivament-el-tancament-del-festival-factory-fest/)